ད་དུང་བེའུ་ལུག་ལོ་སར་ལ་ལོ་ཆུང་ངམ་སོ་ནམ་ལོ་སར།ཤར་ཕྱོགས་ལོ་སར་དང་ལུགས་རྙིང་ལོ་སར་སོགས་མིང་འདྲ་མིན་ཤིན་ཏུ་མང་ཡང་།དེ་དག་ནི་བོད་ཀྱི་ཞིང་འབྲོག་གི་འཚོ་བའི་ཁྱད་པ་སོགས་ལས་བྱུང་བ་ཡིན་པར་གདོན་མི་ཟ་སྟེ།བེའུ་དང་ལུག་སོགས་གནག་གྱི་རིགས་ནི་འབྲོག་པའི་བརྟེན་ཡུལ་གཙོ་བོ་དེ་ཡིན་པས།དེ་ལ་གཙིགས་སུ་འཛིན་ནས་ལོ་སར་གཏོང་བ་ནི་ལུགས་དང་མཐུན་ཞིང་།བེའུ་ལུག་ལོ་སར་གྱི་སྲོལ་འདིའང་གཙོ་བོ་ཁམས་ཕྱོགས་ཀྱི་འབྲོག་ཁུལ་དང་རོང་འབྲོག་སྦྲགས་མའི་ས་ཁུལ་དུ་དར་སྲོལ་ཆེ།ཞིང་པ་ནི་གཙོ་བོ་སོ་ནམ་ལ་བརྟེན་ནས་འཚོ་བ་རོལ་བཞིན་ཡོད་པས།ཟླ་འདི་ནས་སོ་ནམ་གྱི་བྱ་གཞག་དུ་མ་ཞིག་ལ་སྟ་གོན་ནམ་འགོ་བཙུགས་བཞིན་ཡོད་པས།ངང་ངམ་ཤུགས་ཀྱིས་དེ་ལ་སོ་ནམ་ལོ་སར་བརྗོད་པར་འོས་ཤིང་།དེང་དུས་བོད་ལྗོངས་ས་ཁུལ་གྱི་རོང་ཁུལ་འགའ་ཤོས་དང་རོང་འབྲོག་སྦྲགས་མའི་ས་ཁུལ་ལམ་འབྲོག་ཁུལ་ཁ་ཤས་སུ་ཡང་དར་ཁྱབ་འགྲོ་བཞིན་མཆིས་ལ།ཁྱད་པར་དུ་མངའ་རིས་ས་ཁུལ་དུ་དར་ཁྱབ་ཤིན་ཏུ་ཆེ།ཟླ་བ་བཅུ་གཉིས་པའི་ནང་ལོ་སར་གཏོང་སྲོལ་གྱི་སྐོར་ལཞང་ཞུང་སྲིད་པའི་གྲེ་འགྱུརཞེས་པ་སོགས་ལས་བོད་ཟླ་བཅུ་གཅིག་པའི་ཚེས་ཉེར་དགུ་ཉིན་དགུ་ཐུག་འཐུང་བ་དང་།དགུ་གཏོར་མེ་རོ་དབྱུགས་པ་བཅས་བྱེད།ཚེས་སུམ་ཅུ་ཉིན་ཐབ་གཟན་ཟ་བ།ཟླ་བཅུ་གཉིས་པའི་ཚེས་གཅིག་ཉིན་ཞོགས་པ་སྔ་པོ་ནས་ནང་མི་རྒན་གཞོན་ཚང་མ་གཟབ་མཆོར་སྤྲད་ནས་རྒན་གྲས་ལ་གུས་ཕྱག་བྱེད་ཅེས་སོགས་གསལ་བར་གཞིགས་ན་མངའ་རིས་ཁུལ་སོགས་སུ་སྔར་ནས་ཀྱང་སོ་ནམ་ལོ་གསར་འདི་གཏོང་བཞིན་ཡོད་པ་རྟོགས་ཐུབ།